Bilkay Öney

D **Bilkay Öney** (vu 2018 bis 2021 *Bilkay Kadem*; * 23. Juni 1970 z Malatya, Tirkei) isch e dytschi Bolitikeri, wu us dr Tirkei stammt. D Öney isch in dr Bartei Bindnis 90/Di Griene aktiv gsii un isch anne 2009 in d SPD iberdrätte. Vu Septämber 2006 bis Mai 2009 isch si Integrationsbolitischi Sprächeri vu Bindnis 90/Di Griene im Abgordnetehuus vu Berlin gsii. Vu Mai 2011 bis Mai 2016 isch si Landesminischteri fir Integration vum Land Bade-Wirttebärg gsii.

## Läbe un Beruef
### Uusbildig
D Bilkay Öney het syt 1973 z Berlin gläbt. An dr TU Berlin het si Bedribswirtschaftslehr un Medieberotig studiert. Derno het d Öney zerscht as Bankaagstellti gschafft un isch derno zum staatlige tirkische Färnsehsänder TRT gwägslet. Dert het si as Redaktionsassischtänti, derno as Assischtänti vu dr Gschäftsfierig un as Redakteuri un Moderatori gschafft, bis sie am 17. Septämber 2006 in s Berliner Abgordnetehuus gwehlt woren isch. Zytwys isch si au d Prässesprächeri vum Bidligswwärch Kreuzberg (BWK) gsii.

### Engaschmänt
Speter isch si dr vum Cem Özdemir anne 1994 mitgrindete Initiative *ImmiGrün - Bündnis der neuen InländerInnen* byydrätte, wu dr Griene noostoht un wu si Sprächeri dervu gsii isch.

### Bolitik

D Bilkay Öney isch bis zum 12. Mai 2009 Mitglid vu dr *Griene* gsii. Uf Blatz drei vu dr Landeslischte Berlin isch im Septämber 2006 in s Abgordnetehuus vu Berlin yyzoge. D Öney isch zue dr integrationsbolitische Sprächeri vu dr *Griene* gwehlt wore un isch Mitglid vum Inneuusschuss un vum Uusschuss fir Integration, Arbet un Sozials gsii. Am 15. Mai 2009 isch d Öney us dr Bartei *Bindnis 90/Di Griene* uus- un in d SPD yydrätte. Syterhär isch si as Mitglid vu dr SPD-Fraktion Mitglid gsii vum Inneuusschuss vum Berliner Abgordnetehuus un vum Uusschuss fir Verfassigsschutz. Zue dr Wahl zum Berliner Abgordnetehuus 2011 hätt si as SPD-Spitzekandidati im Bezirk Mitti uf Lischteblatz ais sotte kandidiere.

Am 12. Mai 2011 isch d Bilkay Öney as Minischteri fir Integration vu Bade-Wirttebärg im grien-rote Kabinett vum Winfried Kretschmann veraidigt wore. 

Si isch fir e Chopfduechverbot im effetlige Dienscht yydrätte. In ihre Aigeschaft as Landesminischteri fir Integration het si ne neji Debatte iber s Chopfduechverbot gforderet. „Früher habe ich gesagt, das Neutralitätsgebot des Staates ist sehr wichtig. Als Integrationsministerin muss ich nun dafür Sorge tragen, dass sich auch die Musliminnen integrieren. Es ist eine Abwägungsfrage.“

### no dr Bolitik
Syt em Spotjohr 2018 isch si Gschäftslaiteri vum Landesbedrib fir Gebeibewirtschaftig, Bedribsdail B, wu zue dr Senatsverwaltig fir Finanze z Berlin ghert.

Im Februar 2018 het si ghyrote unm het ab do bis aafangs 2021 dr Nooname *Kadem* draitr.

## Mitglidschafte un Uuszaichnige
* German-American-Young-Leader vu dr Atlantik-Brücke e.&nbsp;V. (2003)
* World-Young-Business-Achiever (WYBA), Finalischti Dytschland (2003)
* Mitglid vu dr Bundesversammlig bi dr Wahl vum Bundesbresidänt Horst Köhler (2004)
* European-Young-Leader vu dr Atlantik-Brücke e.&nbsp;V. (2005)
* German-Israeli-Young-Leader vu dr Bertelsmann-Stiftig (2008)
* Marshall-Memorial-Fellow vum German Marshall Fund (2009)
* Bund deutscher PfadfinderInnen e. V.
* Mitglid im Byyrot vu Türkiyemspor Berlin
* Sprächeri vu ImmiGrün Berlin (bis Mai 2009)

## Weblink

## Fueßnote